EELNÕU 2018/112

								KOMISJONID:

eelarve- ja arengu-	X	
haridus-		
kultuuri- 		
majandus-	JK	
revisjoni-		
sotsiaal- 		

VILJANDI LINNAVOLIKOGU

OTSUS

  25. oktoober 2018   nr
Loa andmine varaliste kohustuste võtmiseks 
hankelepingute finantseerimiseks

Kohaliku omavalitsuse üksuse finantsjuhtimise seaduse § 28 lõike 3 alusel ja arvestades riigihanke 201357 menetlustulemusi Viljandi Linnavolikogu 

o t s u s t a b:

1. Lubada linnavalitsusel võtta varalisi kohustusi järgmiste riigihangete korraldamiseks eesmärgiga sõlmida hankelepingud:
1.1. Viljandi järvede rannavalve 2019-2021.
1.2. Dekoratiivhaljastuse hooldus 2019-2021.
1.3. Järveotsa arendusrajooni tänavate ja tehnovõrkude ehitustööd.
1.4. Järveotsa arendusrajooni tänavate ja tehnovõrkude ehitustööde omanikujärelevalve.
1.5. Krõllipesa lasteaia ehitustööd.
1.6. Krõllipesa lasteaia ehitustööde omanikujärelevalve.

2. Lubada linnavalitsusel sõlmida riigihanke ,,Viljandi spordihoone remonditööd“ (viitenumber 201357) hankeleping.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Kaidi Braun
Esitatud: 11.10.2018
Esitaja: Viljandi Linnavalitsus			Ettekandja: Madis Timpson
Lk arv: 6
Hääletamine: koosseisu häälteenamus

Seletuskiri
Loa andmine varaliste kohustuste võtmiseks
hankelepingute finantseerimiseks

Kohaliku omavalitsuse üksuse finantsjuhtimise seaduse § 28 lõike 3 kohaselt võivad linnavalitsus ja linnavalitsuse hallatav asutus sõlmida lepingu, millega kaasneb väljaminek tulevastel eelarveaastatel, juhul, kui sellega on arvestatud eelarvestrateegias. Kui väljaminekuga ei ole eelarvestrateegias arvestatud, võib lepingu sõlmida ainult volikogu loal.
Nii Järveotsa arendusrajooni taristu kui ka Krõllipesa lasteaia Mängupesa õppehoone ehitustööd on kantud eelarvearvestrateegia investeeringute tabelisse. Kuna mõlemad objektid on kahe järgmise aasta ühed suuremad investeeringud, siis peab linnavalitsus vajalikuks hangete korraldamiseks volikogult luba küsida.

1. Viljandi järvede rannavalve 2019-2021
Viljandi järve ja Paala järve supluskohad on Terviseameti kinnitusega avalikud supluskohad (kokku oli Eestis 2018. aasta suplushooajal avatud ja tunnustatud 51 avalikku supluskohta, Viljandimaal rohkem avalikke supluskohti pole).
Vastavalt 03.04.2008 Vabariigi Valitsuse määrusele nr 74  „Nõuded suplusveele ja supelrannale“ peab supluskoha omanik või valdaja iga-aastaselt saama suplushooaja avamiseks Terviseameti nõusoleku, milleks peavad olema täidetud vähemalt järgmised nõuded:
•	teostatakse suplusvee seiret; 
•	valdaja korraldab suplejate ohutuse tagamiseks rannavalveteenuse; 
•	supluskohad on hooldatud, varustatud riietuskabiinide, tualettide ja prügikastidega; 
•	suplejatele on nähtavas kohas info supluskoha, suplusvee kvaliteedi ja supluskoha valdaja kohta – korraldatakse avalikkuse teavitamine.
Ametlik suplushooaeg kestab 1. juunist kuni 31. augustini. Supluskoha omanik või valdaja võib nõuete täitmisel avada suplushooaja ka varem ja lõpetada peale määratud tähtpäeva. 
Viljandi Linnavalitsus kavandab rannavalveteenust osta ainult ametlikuks suplushooajaks, kuid väga soodsate ilmastikuolude korral pikendatakse teenuse osutamise perioodi.
Rannavalveteenust ostetakse kompleksteenusena. Käsunditäitja ülesandeks on supluskohtade hooajaks ettevalmistamine, suplusalade tähistamine, esmase veeohutuse tagamine, meditsiinilise esmaabi andmine, vajadusel operatiivteenistuste väljakutsumine, veetemperatuuri mõõtmine ja avalikkuse teavitamine, rannaalal ja ujumissildadel heakorra tagamine.  
Teenusele kehtestatavate nõuete seadmisel juhindutakse Siseministeeriumi poolt väljatöötatud juhendmaterjalist ,,Rannavalveteenuse hea tava“ (2015) ja Terviseameti kinnitatud teenusestandardist ,,Suplushooaja avamine“

Käesoleva aasta 31. augustil lõppes käsundileping G4S Eesti AS-ga, mille kohaselt ettevõtja osutas teenust kolmel hooajal: 2016, 2017 ja 2018. Lepingu maksumus koos km-ga oli 54 926,21 eurot. Teenuse üle teostas järelevalvet Viljandi Spordikeskus, lepingut finantseeriti spordikeskuse eelarvest.

Kuna G4S Eesti AS täitis lepingut nõuetekohaselt ja on valdkonnas kõige staažikam ja tunnustatum ettevõtja, siis on uus hankeleping kavandatud sõlmida väljakuulutamiseta läbirääkimistega hankemenetluse tulemusena.
Riigihangete seaduse § 49 lõike 5 kohaselt on hankijal teenuste hankelepingu sõlmimisel õigus korraldada riigihange väljakuulutamiseta läbirääkimistega hankemenetlusena, kui tellitakse uusi teenuseid, mis seisnevad samalt pakkujalt väljakuulutatava hankemenetluse tulemusel kuni kolm aastat varem sõlmitud hankelepingu alusel tellitud samalaadsete teenuste kordamises, kusjuures esialgses hanketeates on teavitatud sellise hankelepingu tingimustest ja sõlmimise võimalusest väljakuulutatava hankemenetluse tulemusel. Nõutud tingimused on täidetud.
Leping sõlmitakse kolmeks aastaks (2019, 2020 ja 2021), s.o maksimaalselt võimalikuks perioodiks. Lepingu olulisi tingimusi ei muudeta. Käsundiandja kohustuste hulka lisatakse Viljandi järve basseiniakvatooriumi veetaimestiku niitmine ning Viljandi järve rannas tagatakse igal päeval kell 10-21 kahe rannavalvuri kohalolu (siiani olid valveaja kolm esimest ja viimast tundi valves üks rannavalvur).

Hankelepingu eeldatav maksumus on ca 60 000-62 000 eurot.

2. Dekoratiivhaljastuse hooldus 2019-2021

Hanke eesmärk on sõlmida töövõtuleping Viljandi linna dekoratiivhaljastuse hooldamiseks töövõtu tähtajaga 3 aastat (2019, 2020, 2021).

Töövõtuga on hõlmatud Viljandi linnale kuuluvatel üldkasutatavatel territooriumidel ja linnavalitsuse administratiivhoonete ja asutuste hoonete ning rajatiste juures asuvad istutusalad, nõuistutused ja amplid. 
Sõlmitava töövõtulepinguga on  töövõtja vastutada ja korraldada istutusmaterjali (suve- ja püsililled, dekoratiivtaimed) hankimine, istutustööde teostamine, kujundusjooniste koostamine, kastmistööd, istutuste hooldustööd (lõikused, väetamine, umbrohutõrje jmt), istutusnõude korrashoid jmt valdkonnapõhised tööd. 

Käesoleva aastaga lõppeva 2-aastase täitmisperioodiga (2017 ja 2018) töövõtulepingu töövõtjaks on OÜ Floreas Viljandi, lepingu maksumus koos käibemaksuga 139 968 eurot, kuid nimetatud lepingus ei sisaldunud asutuste (lasteaiad, koolid, huvikoolid) nn lillehoolduse kulud.  
Hankija jätab endale õiguse sõlmitava hankelepingu lõppedes rakendada riigihangete seaduse 
§ 49 lõiget 5 ja väljakuulutamiseta läbirääkimiste tulemusena hankelepingut korrata.
Hankelepingu eeldatav maksumus on ca 250 000-260 000 eurot 

3. Järveotsa arendusrajooni tänavate ja tehnovõrkude ehitustööd
Tänavate ja tehnovõrkude väljaehitamine on üheks osaks Järveotsa arendusrajooniga seonduvatest tegevuste kogumist. 
Sõlmitava hankelepingu täitmisega luuakse hoonestusõiguse omandavatele isikutele valmidus ehitustöödega alustamiseks – rajatakse tänavad ja tänavavalgustus ning tagatakse valmisolek elektrivõrgu ning ühisveevärgi ja -kanalisatsiooniga liitumiseks. 

Ehitustööde aluseks on Skepast&Puhkim OÜ koostatud töö nr 2018-0019, s.o ehitusprojekt ,,Järveotsa arendusrajooni 1. etapi tänavate ja tehnovõrkude projekteerimine“. 
1. arendusetapiga luuakse juurdepääs 50 kinnistule. Kavandatud teemaa-alade laius on 6-35 m, valdavalt 8-12 m. Arenduspiirkonna kaks suuremat tänavat – Vaikuse tänav kuni Järveotsa puiesteeni ja Järveotsa puiestee on ette nähtud jaotusmagistraalidena ning ülejäänud tänavad kui juurdepääsud. Jaotusmagistraalidel on sõidutee laius suurem ning jalakäijad autoliiklusest eraldatud, kuna seal on arvestatud kiirusrežiimiga 50 km/h. Teistel teedel on arvestatud kiirusrežiimiga ≤40 km/h.
Plaanilahendus põhineb detailplaneeringule. Tänavate laiused varieeruvad ulatudes 11,9 m-ni. Nn ühiskasutustänavate (autod ja jalakäijad pole liikluses eraldatud) laius on 5,4 m, millest põhilise sõidutee osa on 3 m lai ning vajadusel saab kasutada kõnniteeks planeeritud osa. 
Ehitustööde tulemusena rajatakse teed ja haljastus, drenaaž, saju- ja reoveekanalisatsioon, veetorustikud ja tänavavalgustus. Kaugkütte-, side- ja elektripaigaldise (v.a tänavavalgustuse toide) ehitamine Skepast&Puhkim OÜ  koostatud projektiga lahendatud pole. Nimetatud taristu projekteerivad ja ehitavad valdkonna võrgustiku ettevõtjad selleks eraldatud servituudialasse. 

Skepast&Puhkim OÜ projekteeritud lahendus ehitatakse välja kahes ehitusjärjekorras kahe aasta jooksul: 
- esimeses ehitusjärjekorras (2019. a) ehitatakse tehnovõrgud ja tänavate katend kuni asfaltkatteni (st tehakse mullatööd ja rajatakse katend kuni killustikaluseni), et luua kruntidele juurdepääs ja võimaldada hoonestajatel alustada ehitustöödega. 
- teises ehitusjärjekorras (2020. a) ehitatakse tänavate asfaltkate ja lõpetatakse haljastustööd (killustikaluse tasandamine/parandamine, asfalteerimine, objekti lõplik korrastamine).
Eelnõu esitamise hetkel on ehitusprojekt ekspertiisis (AS Taalri Varahaldus). Projektikohaste ehitustööde teostamiseks saab kasutusloa taotluse esitada, kui ekspert on kinnitanud, et projekt on nõuetekohane ja selles ei esine puudusi.

Projektiga hõlmatud maa-ala on alloleval skeemil piiratud punase piirjoonega. 

Projekteerija kalkuleeritud kahe ehitusjärgu summaarne eeldatav ehitusmaksumus koos 5%-lise reserviga on 925 000 eurot. Tegelik maksumus selgub riigihanke tulemusena. 

4. Järveotsa arendusrajooni tänavate ja tehnovõrkude ehitustööde omanikujärelevalve
Ehitustöödele ostetakse omanikujärelevalve teenust. 
Teenuse maksumuse eeldatava maksumuse määramisel on aluseks ehitustööde hind. Samaväärsete tee- ja taristuehitustööde omanikujärelevalve teenuse moodustab üldjuhul 2-3% ehitusmaksumusest.
Eelnevast tulenevalt ja arvestades mitmeaastast teenuse osutamise perioodi on järelevalve eeldatav maksumus ca 24 000 eurot (s.o 2,6% ehitusmaksumusest)
Esmastest kalkulatsioonidest tulenevalt võib eeldada, et tööde kogumaksumus on 735 000 eurot ja koos käibemaksu ning 5%-lise reserviga tuleb kogumaksumuseks ca 925 000 eurot.
Võrdlevalt. Käesoleval aastal ostetud Pärnu maantee, Metsküla tee ja Pargi, Planeedi ning Tähe tänavate rekonstrueerimistööde omanikujärelevalveteenus maksumus moodustas 1,96% ehitusmaksumusest. 

5. Krõllipesa lasteaia ehitustööd
Ehitustööd on kavandatud Krõllipesa lasteaia Mängupesa õppehoone ja õueala rekonstrueerimiseks, sh hoone energiatõhususe parandamiseks.
Ehitustööde aluseks on AS-i Infragate Eesti töö nr VI26/269-17 ,,Viljandi Lasteaia Krõllipesa projekteerimistööd“. 
Ehitustööde osaks olevad energiatõhusust parandavaid töid teostatakse Viljandi Linnavalitsuse poolt tellitud projekti „Viljandi Mängupesa lasteaia energiatõhususe edendamine (Kliima 1.01.17-0047)“ elluviimise raames, tööde finantseerimiseks on SA-ga Keskkonnainvesteeringute Keskus 03.07.2017 sõlmitud projekti rahastamise leping nr 1.01.17-0047.
Lisaks energiatõhusust parandavatele töödele on kavandatud hoone funktsionaalsust ning hoone suletud netopinda, köetavat pinda ja mahtu suurendavad ehitustööd: 
•	hoone põhikorpuseid (A- ja B-korpus) ühendavale C‐korpuse ühekordse mahu peale ehitatakse täiendav korrus, mis muudab kogu hoone kahekordseks sh:
o	õuealal paiknevad välised evakuatsioonitrepid C‐korpuse katusele lammutatakse;
o	A‐ ja B- korpuse lõunaotste välised evakuatsioonitrepid lammutatakse ja asendatakse uutega; 
o	A‐ ja B‐korpuse viilkatused lammutatakse; 
o	C‐korpuse olemasolev katuslagi lammutatakse;
o	C‐korpusesse rajatakse kaks uut evakuatsioonitreppi, kust kaudu hakkab käima ka igapäevane vertikaalne liikumine; 
•	ehitatakse uus läänepoolne trepikoda; 
•	C‐korpuse keldrisse ehitatakse tehnoruumid.

Kõik kavandatud ümberehitused on lasteaiale väga olulised parendused ja uuendatud ruumiprogramm lubab kaasajastada õppetööd ja tegevusvõimalusi. Samuti on ehitustöödega hõlmatud õueala (muudetakse parkimiskorraldust, paigaldatakse lipumastid, uuendatakse mänguatraktsioone jmt),
Rekonstrueerimisjärgsed tehnilised näitajad:
•	suletud netopind: 4118,1 m2;
•	köetav pind: 3128,8 m2;
•	hoone energiatõhususarv: 146 kWh/m2
•	hoone vastab energiatõhususe miinimumnõuetele.
•	energiatõhususarvu klass: C.
Oluliselt rekonstrueeritava hoone energiatõhususarv ei tohi koolieelsetes lasteasutustes ületada 240 kWh aastas ruutmeetri kohta.

Eelnõu esitamise hetkel on ehitusprojekt ekspertiisis (Ösel Consulting OÜ). Projektikohaste ehitustööde teostamiseks saab kasutusloa taotluse esitada, kui ekspert on kinnitanud, et projekt on nõuetekohane ja selles ei esine puudusi.

Orienteeruv ehitusperiood: juuli 2019 – juuli 2020.
Koos 5%-lise reservi ja käibemaksuga on projekteerija ehitustööde hinnaks kalkuleerinud 3 282 302,04 eurot. Ehitushinnaindeksi tõusu tõttu võib prognoosida projekteerija kalkuleeritud  ehitusmaksumuse ca 1,15-kordset kasvu. Tegelik ehitusmaksumus selgub riigihanke tulemusena. 
SA Keskkonnainvesteeringute Keskustoetus hoone energiatõhususe parandamiseks on 481 133,25 eurot. 

6. Krõllipesa lasteaia ehitustööde omanikujärelevalve
Ehitustöödele ostetakse omanikujärelevalve teenust. 
Teenuse maksumuse eeldatava maksumuse määramisel on aluseks ehitustööde hind. Samaväärsete hoone rekonstrueerimistööde omanikujärelevalve teenus moodustab üldjuhul 
1-1,5% ehitusmaksumusest. Eelnevast tulenevalt ja arvestades mitmeaastast teenuse osutamise perioodi on järelevalve eeldatav maksumus ca 38 000 eurot.
Võrdlevalt. Paalalinna Kooli rekonstrueerimistööde omanikujärelevalveteenuse maksumus moodustas 1% ehitusmaksumusest. 

7. Viljandi spordihoone remonditööd
Viljandi Linnavalitsus algatas riigihanke korraldamise 01.10.2018 korraldusega nr 600, hanketeade avaldus e-riigihangete keskkonnas 01.10.2018, riigihanke viitenumber on 201357.
Viljandi Spordihoonele on Päästeameti poolt tehtud mitmed ettekirjutused, mille määratud tähtpäevaks (30.12.2018) täitmata jätmisel on haldusorganil õigus tuleohutuse seaduse § 40 alusel rakendada sunnivahendina sunniraha tasumise kohustust. Ettekirjutustest tulenevalt on  vajalik hoone evakuatsiooni- ja elektrisüsteemi ning automaatse tulekahju-signalisatsioonisüsteemi nõuetekohane väljaehitamine, samuti kuuluvad lepinguga määratud tööde koosseisu erinevad üldehitustöid (millest enamus on viimistlustööd).

Riigihange korraldati eeldusega, et hankelepinguga hõlmatud tööd on võimalik teostada 2018. aasta lõpuks. Täitmise tähtaeg päevades oli üheks pakkumuse komponendiks (tähtaja ütleb pakkuja), st et täitmise tähtaeg oli pakkumuse maksumuse kõrval teiseks hindamiskriteeriumiks. Hankija soovis sellega rõhutada kuivõrd oluline on võimalikult lühike tööde teostamise tähtaeg.
Pakkumuste ettevalmistamise perioodil (perioodil andsid pakkumuse esitamisest huvitatud isikud teada, et seoses tuletõkkeuste tarneprobleemidega on lepingu täitmine 2018. aastal vähetõenäoline, nii tööde üleandmine ja sellest tulenevalt ka tööde eest tasumine lükkuvad eeldatavalt 2019. aastasse.
Kuna pakkumuste esitamise tähtpäev on 16.10.2018, siis eelnõu koostamise hetkel puudusid hankijal lepingu oluliste tingimuste (maksumus ja täitmise tähtaeg) kohane informatsioon.

Eelnõud täiendatakse peale 16.10.2018, st  peale pakkumuste esitamise tähtpäeva pakkumuste menetlemise järgselt.

(allkirjastatud digitaalselt)
Kaidi Braun					
hangete peaspetsialist